|  |  |
| --- | --- |
| Numri i lëndës: | 2019:217350 |
| Datë: | 31.01.2020 |
| Numri i dokumentit: | 00799076 |

**P.nr. 830/19**

**NË EMËR TË POPULLIT**

**GJYKATA THEMELORE NË PEJË – DEPARTAMENTI I PËRGJITHSHEM**, sipas Gjyqtarit të vetëm gjykues Shaqë Curri, me pjesëmarrjen e bashkëpunëtores profesionale Selvane Bukleta, në çështjen penale kundër të pandehurit F D nga P, i akuzuar për veprën penale posedim i paautorizuar i narkotikeve, substancave psikotrope , ose analoge nga neni 269 par. 2 te KPRK-së, sipas aktakuzës së PP/II. nr.2031/19, të dt.19.09.2019, pas mbajtjes së seancës publike të shqyrtimit te marrëveshjes mbi pranimin e fajësisë ne seancën fillestare të datës, 27.01.2020, në praninë e Prokurorit të Shtetit, Astrit Gashi, të pandehurit F D mbrojtëses së tij Hamijeta Miftari sipas detyrës zyrtare, në të njëjtën ditë bie dhe shpall publikisht, ndërsa me dt.31.01.2020, përpiloi këtë:

**A K T GJ Y K I M**

**I pandehuri:**

**F D,** i biri i F dhe nënës S, e gjinisë H, i identifikuar në bazë të letërnjoftimit nr...., i lindur me ... në Pejë ku edhe banon, rr.”...” p.n., i pa martuar, ka të kryer shkollën e mesme, me profesion punëtor i thjeshte, i gjendjes së dobët ekonomike, posedon tel.nr. ..., shqiptar, Shtetas i Republikës së Kosovës, mbrohet në liri.

**ËSHTË FAJTOR**

**Sepse,**

* Me dt. 30.08.2019 rreth orës 23:40 min, ne P , Gryke e R, për here te pare pa autorizim posedon substanca narkotike me pak se tre gram dhe atë narkotikun e llojit marihuan me sasi prej 2.3 gram ne atë mënyrë qe pasi qe i pandehuri ishte ne cilësinë e pasagjerit ne veturën .. me targa ... te cilën e voziste dëshmitari K L dhe ndalohet nga policia e Kosovës për kontroll ku ne trupin e tij gjejnë dy qese te vogla te mbështjella me folie alumini me substance narkotike M dhe te njëjtat i konfiskojnë ,

-Me çka ka kryer vepër penale posedim i paautorizuar i narkotikeve, substancave psikotrope , ose analoge nga neni 269 par. 2 te KPRK-së.

Andaj gjykata në aplikim të në nenin 7, 38,39, 40, 43, 69,70, dhe nenit 269 par.2 dhe par. 3 te KPRK-së, dhe nenit, 365 të KPP-së, të pandehurin e:

**GJ Y K O N**

**Dënim me gjobë në shumë prej 700 (shtatëqind) euro**, të cilin dënim i pandehuri obligohet që ta paguaj me se largu ne afat prej 1 (një) viti, pas plotfuqishmërisë se aktgjykimit.

Nëse i pandehuri i lartcekur dënimin nuk e paguan në afat të caktuar, atëherë dënimin me gjobë gjykata do ta zëvendësojë me dënim burgu, duke llogaritur një ditë burgim për çdo 20 euro të gjobës.

I pandehuri obligohet në pagimin e shpenzimeve gjyqësore shumen prej **50 (pesëdhjetë) euro**, te paushallit gjyqësor ne shumen prej **20 (njëzet)** euro, në afat prej 30 ditësh, pas plotfuqishmërisë së këtij aktgjykimi.

I pandehuri obligohet që të paguajë taksën për programin e kompensimit të viktimave të krimit, në shumë prej 30 euro, në afat prej 30 ditësh pas plotfuqishmërisë së këtij aktgjykimi.

Të pandehurit në kuptim të nenit 269 par 3 i të KPRK-së i,

**KONFISKOHET**- narkotikun e llojit marihuan me sasi prej 2.3 gram.

**A r s y e t i m**

Prokuroria Themelore në Pejë – Departamenti për Krime të Përgjithshme, ka ngrit aktakuzë Pejë, së PP/II. nr.2031/19, të dt.19.09.2019, kundër të pandehurit, F D nga P, për veprën penale posedim i paautorizuar i narkotikeve, substancave psikotrope , ose analoge nga neni 269 par. 2 te KPRK-së.

Bashkë me aktakuzën prokuroria i ka dërguar gjykatës edhe njoftimin për marrëveshjen e lidhur për pranimin e fajësisë, në ç mënyrë është njoftuar gjykata për detajet dhe është lutur që të mbahet shqyrtimi fillestar sa më shpejtë që është e mundur .

Gjykata me dt. 27.01.2020, ka mbajtur seancën për shqyrtimin e marrëveshjes mbi pranimin e fajësisë, ku prezent kanë qenë prokurori i shtetit Astrit Gashi, i pandehuri F D, dhe mbrojtësja e tij sipas detyrës zyrtare av. Hamijeta Miftari.

Në seancën gjyqësor ku shqyrtua marrëveshja për pranimin e fajësisë i pandehuri deklaroj se e pranon marrëveshjen e arritur në prokurori dhe premton se nuk do të përsëris veprën penale.

Mbrojtësja e të pandehurit av. Hamijeta Miftari deklaroj se qëndron pranë marrëveshjes mbi pranimin e fajësisë , te lidhur ne mes prokurorit te shtetit dhe këtu te mbrojturit te saj, marrëveshja është bere ne mënyrë te vullnetare. Ndërsa lidhur me dënimin ka deklaruar se meqenëse është hera e parë qe i pandehuri bie ndesh me ligjin i propozon gjykatës qe të mbrojturit të saj ti shqiptoj minimumin e paraparë me marrëveshje

Prokurori deklaroj se pajtohem me pranimin e fajësisë nga ana e të pandehurit te bere sipas kushteve të marrëveshjes, dhe ka shtuar se meqenëse është hera e parë qe i pandehuri krye vepër të tilla penale ti merret parasysh kjo rrethanë lehtësuese. .

Me rastin e shqyrtimit të marrëveshjes për pranimin e fajësisë, sipas nenit 247 par 1, lidhur me nenin 233 par 18 të KPP-së, gjykata fillimisht ka përcaktuar se i pandehuri ka kuptuar natyrën e veprës penale, se pranimi i fajësisë është bërë vullnetarisht, pas konsultimeve të mjaftueshme me mbrojtësen e tij dhe se nuk ka qenë i detyruar, apo shtrënguar në asnjë mënyrë që të pranojë fajësinë se pranimi i fajësisë ka mbështetje në fakte dhe prova materiale të cilat paraqitën në aktakuzë dhe se nuk ekziston asnjë rrethanë e paraparë me nenin 253 par 1 dhe 2 të KPP-së.

Gjykata është bindur se janë plotësuar kushtet nga neni 233 par 18 i KPP-së, andaj ka pranuar marrëveshjen për pranimin e fajësisë dhe në pajtim me marrëveshjen, gjykata të pandehurit i ka shqiptuar dënimin e lartë cekur, si në dispozitiv të këtij aktgjykimi.

Me provat e ofruara, si dhe pranimin e fajësisë nga ana e të pandehurit sipas marrëveshjes është vërtetuar gjendja faktike si në dispozitiv te aktgjykimit. Nga gjendja e vërtetuar faktike si është përshkruar në dispozitiv të aktakuzës, pa dyshim rrjedh se në veprimet e të pandehurit , qëndrojnë të gjitha elementet e veprës penale, posedim i paautorizuar i narkotikeve, substancave psikotrope, ose analoge nga neni 269 par. 2 te KPRK-së

Me rastin e matjes dhe shqiptimit të dënimit gjykata për të pandehurin, mori parasysh dënmin e propozuar në marrëveshje si dhe rrethanat lehtësuese dhe rënduese që ndikojnë në llojin dhe lartësinë e dënimit në pajtim me nenin 69 par.1, të KPRK-së, ku si rrethana lehtësuese mori sjelljen e tij korrektë në gjykatë, pranimin e fajësisë sipas marrëveshjes, faktin se i njëjti me parë nuk ka qenë i dënuar për ndonjë vepër tjetër penale dhe ndaj tij nuk udhëhiqet ndonjë procedur tjetër penale, dhe premtimin se nuk do të përsëris vepra tjera penale, ndërsa rrethana rënduese ndaj të pandehurit gjykata nuk gjeti.

Gjykata ka ardhur ne përfundim se dënimi i shqiptuar të pandehurit, është në përputhje me shkallën e përgjegjësisë penale dhe me intensitetin e rrezikimit të vlerave të mbrojtura të shoqërisë, gjithashtu është e bindur se vendimi mbi dënim do të shërbej për arritjen e qëllimit të dënimit në pengimin e të pandehurit ne kryerjen e veprave penale ne të ardhmen, por ai do të ndikojë edhe si preventivë e përgjithshme për personat tjerë, që të përmbahen nga kryerja e veprave penale në përputhje me nenin 38 të KPPRK-se.

Duke u bazuar ne nenin 450 par. 1 dhe 2 nën par. 2.6 dhe 2.7 të KPP-se, gjykata ka përcaktuar shpenzimet gjyqësore ne shumen prej 50 euro, paushallin gjyqësor në shumë prej 20 euro, duke u bazuar ne shpenzimet qe janë shkaktuar nga fillimi i kësaj procedure e deri ne përfundimin e saj.

Konform nenit 39 par.1, 2, 3, nënpar.3.1, të ligjit për kompensimin e viktimave të krimit, e obligoi në pagesën e taksë, si në dispozitiv të këtij aktgjykimi.

Konform nenit 269 par.3 te KPRK-së gjykata ka konfiskuar narkotikun e llojit marihuan me sasi prej 2.3 gram.

Nga arsyet e cekura më lartë konform nenit 365 të KPP-së, është vendosur si në dispozitiv të këtij aktgjykimi, ndërsa konform nenit 370 të KPP-së, gjykata përpiloj këtë aktgjykim.

**GJYKATA THEMELORE NË PEJË-DEPARTAMENTI I PËRGJITHSHËM,**

**P.nr.830/19 dt. 31.01.2020**

**Bashkëpunëtore profesionale GJ Y Q T A R I**

Selvane Bukleta Shaqë Curri

**KËSHILLA JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate